วธ.จัดงานรวมพลัง 5 ศาสนาเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสวันเฉลิมพระชนมพรรษา 12 สิงหาคม 2561
นายวีระ โรจน์พจนรัตน์ รัฐมนตรีว่าการกระทรวงวัฒนธรรม เป็นประธานในพิธีเปิดงานรวมพลังทางศาสนาเสริมสร้างความสมานฉันท์ เฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสวันเฉลิมพระชนมพรรษา 12 สิงหาคม 2561 โดยมีผู้นำศาสนา 5 ศาสนา ตลอดจนสถาบันการศึกษาต่างๆ เข้าร่วมกิจกรรมที่หอประชุมใหญ่ ศูนย์วัฒนธรรมแห่งประเทศไทยเป็นจำนวนมาก 

รัฐมนตรีว่าการกระทรวงวัฒนธรรม กล่าวว่า กรมการศาสนา ได้ร่วมกับองค์กรเครือข่าย 5 ศาสนารวมพลังจัดกิจกรรม เพื่อน้อมรำลึกถึงพระมหากรุณาธิคุณที่ทรงปฏิบัติพระราชกรณียกิจเพื่อประโยชน์สุขของพสกนิกรโดยไม่แบ่งเชื้อชาติและศาสนา ซึ่งในด้านพระศาสนาพระองค์มีพระจริยาวัตรที่งดงามทรงเป็นต้นแบบในการปฏิบัติตามหลักธรรมคำสอน พระราชทานพระราชูปถัมภ์พระพุทธศาสนา และศาสนาต่าง ๆ ในประเทศไทย จนเป็นที่ประจักษ์แก่ ชาวไทยและนานาประเทศ

สำหรับการจัดพิธีทางศาสนามหามงคล 5 ศาสนา ประกอบด้วย พิธีเจริญพระพุทธมนต์ถวายพระราชกุศลของศาสนนาพุทธ  พิธีสวดดุอาร์ขอพรของศาสนาอิสลาม พิธีอธิษฐานภาวนาขอพรของศาสนาคริสต์  พิธีสวดถวายพระพรของศาสนาพราหมณ์-ฮินดู  และสวดอัรดาสขอพรพระศาสดาของศาสนาซิกข์  พร้อมทั้งจัดฉายวีดีทัศน์เฉลิมพระเกียรติ  การแสดงทางวัฒนธรรมของเยาวชนทั้ง 5 ศาสนา รวมถึงการแสดงผลงานของชุมชนศาสนิกสัมพันธ์นอกจากนี้ ในส่วนภูมิภาค ยังมีการจัดโครงการลานธรรม ลานวิถีไทย จัดกิจกรรมสวดมนต์ ไหว้พระ ฟังเทศน์ ปฏิบัติธรรม เจริญจิตภาวนา รักษาศีล  และกิจกรรมจิตอาสา “เราทำความดีด้วยหัวใจ” ของทุกศาสนาตลอดเดือนสิงหาคมนี้